CELEX: C2006/096/13
Language: el
Date: 2006-04-22 00:00:00
Title: Υπόθεση C-104/06: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Σουηδίας, που ασκήθηκε στις  22 Φεβρουαρίου 2006

22.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 96/7
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Σουηδίας, που ασκήθηκε στις 22 Φεβρουαρίου 2006
   (Υπόθεση C-104/06)
   (2006/C 96/13)
   Γλώσσα διαδικασίας: η σουηδική
   Η Επιτροπή των Ευρωπαϊκών Κοινοτήτων, εκπροσωπούμενη από τους L. Ström van Lier και R. Lyal, με τόπο επιδόσεων στο Λουξεμβούργο, άσκησε στις 22 Φεβρουαρίου 2006 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου της Σουηδίας.
   Η Επιτροπή ζητεί από το Δικαστήριο:
   
               1)
            
            
               να διαπιστώσει ότι το Βασίλειο της Σουηδίας, θεσπίζοντας και διατηρώντας σε ισχύ φορολογική νομοθετική ρύθμιση κατά την οποία η αναστολή της φορολογήσεως της υπεραξίας η οποία απορρέει από την πώληση ιδιοκτήτων κατοικιών, όταν ο φορολογούμενος αγοράζει άλλη κατοικία, παρέχεται μόνον οσάκις τόσον η πωλούμενη όσον και η αγοραζόμενη κατοικία βρίσκονται εντός της επικράτειας της χώρας, παρέβη τις υποχρεώσεις που υπέχει από τα άρθρα 18, 39, 43 και 56, παράγραφος 1, ΕΚ και από τα άρθρα 28, 31 και 40 της Συμφωνίας για τον ΕΟΧ,
            
         
               2)
            
            
               να καταδικάσει το Βασίλειο της Σουηδίας στα δικαστικά έξοδα.
            
         Ισχυρισμοί και κύρια επιχειρήματα
   Στον σουηδικό νόμο περί φορολογίας εισοδήματος περιλαμβάνονται διατάξεις για την αναστολή της φορολογήσεως κατά την πώληση ιδιωτικής κατοικίας και ιδιωτικού δικαιώματος οικήσεως. Ο φορολογούμενος μπορεί να τύχει αναστολής της φορολογήσεως εφόσον προσπορίζεται υπεραξία λόγω της μεταβιβάσεως μόνιμης κατοικίας του στη Σουηδία και αγόρασε ή πρόκειται να αγοράσει άλλη κατοικία στη Σουηδία, στην οποία εγκαταστάθηκε ή πρόκειται να εγκατασταθεί. Ωστόσο, η αναστολή της φορολογήσεως δεν παρέχεται οσάκις η πωλούμενη και η αγοραζόμενη κατοικία βρίσκονται εκτός της σουηδικής επικράτειας. Η ανωτέρω προϋπόθεση συνιστά πρόδηλο εμπόδιο στην άσκηση των θεμελιωδών ελευθεριών που θεσπίζουν η Συνθήκη ΕΚ και η Συμφωνία για τον ΕΟΧ.
   Οι σουηδικοί κανόνες δεν είναι κατάλληλοι για τη διασφάλιση της συνοχής του σουηδικού φορολογικού συστήματος, δεδομένου ότι, όσον αφορά τον ίδιο φορολογούμενο, δεν υπάρχει άμεση σχέση μεταξύ του φορολογικού πλεονεκτήματος (της αναστολής της φορολογήσεως) και της αντισταθμίσεως του πλεονεκτήματος αυτού δια της επιβολής φόρου, στο πλαίσιο της ίδιας φορολογήσεως. Οι σουηδικοί κανόνες είναι, εν πάση περιπτώσει, δυσανάλογοι προς τον σκοπό τον οποίο επιδιώκουν.